48. Kunda klindilaht, mis suudmes on kuni 2 km lai, kitseneb Linnuse küla kohal ja läheb üle kuni 25 km pikkuseks Kunda ürgoruks. Hiiemäe kohal tammistab Kunda klindilahte poolkaarjalt kuni 15 m kõrgune kruusast-munakatest vall - Hiiemägi. See hoidis kuni 4900 aasta taguse ajani ülal Kunda järve. Järve väikesel saarel ehk Lammasmäe nime kandval rändpankal on avastatud Balti klindi äärse ala vanima (u 9000 aastat) inimasustuse jäljed. Kanjonis asub Eesti ja Baltimaade vanim (ehitatud 1893. aastal) hüdroelektrijaam. Linnuse asulas paiknes ennemalt Kunda mõis ja siin alustati (aastal 1860) ka tsemendi tootmist.